CELEX: 32015R1051
Language: sk
Date: 2015-07-01 00:00:00
Title: Vykonávacie nariadenie Komisie (EÚ) 2015/1051 z 1. júla 2015 o spôsoboch vykonávania funkcií platformy na riešenie sporov online, spôsoboch elektronického formulára sťažnosti a spôsoboch spolupráce medzi kontaktnými miestami, ktoré sú stanovené v nariadení Európskeho parlamentu a Rady (EÚ) č. 524/2013 o riešení spotrebiteľských sporov online

2.7.2015   
            
            
               SK
            
            
               Úradný vestník Európskej únie
            
            
               L 171/1
            
         VYKONÁVACIE NARIADENIE KOMISIE (EÚ) 2015/1051
   z 1. júla 2015
   o spôsoboch vykonávania funkcií platformy na riešenie sporov online, spôsoboch elektronického formulára sťažnosti a spôsoboch spolupráce medzi kontaktnými miestami, ktoré sú stanovené v nariadení Európskeho parlamentu a Rady (EÚ) č. 524/2013 o riešení spotrebiteľských sporov online
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 524/2013 z 21. mája 2013 o riešení spotrebiteľských sporov online, ktorým sa mení nariadenie (ES) č. 2006/2004 a smernica 2009/22/ES (nariadenie o riešení spotrebiteľských sporov online) (1), a najmä na jeho článok 5 ods. 7, článok 7 ods. 7 a článok 8 ods. 4,
   po porade s európskym dozorným úradníkom pre ochranu údajov,
   keďže:
   
               (1)
            
            
               V nariadení (EÚ) č. 524/2013 sa stanovuje vytvorenie platformy na riešenie sporov online na úrovni Únie (ďalej len „platforma RSO“). Platforma RSO by mala mať podobu interaktívneho a viacjazyčného webového sídla ponúkajúceho jediné prístupové miesto pre spotrebiteľov a obchodníkov, ktorí sa snažia o mimosúdne urovnanie sporov týkajúcich sa zmluvných záväzkov vyplývajúcich z kúpnych zmlúv alebo zo zmlúv o službách online.
            
         
               (2)
            
            
               V článku 8 ods. 1 nariadenia (EÚ) č. 524/2013 sa stanovuje, že elektronický formulár sťažnosti je užívateľsky jednoduchý. Sťažovatelia by preto mali mať možnosť pred podaním sťažnosti vyplniť formulár sťažnosti ako návrh. Malo by sa zabezpečiť, aby sa návrhy, ktoré sťažovatelia nepodajú, po uplynutí primeranej lehoty z platformy RSO automaticky vymazali.
            
         
               (3)
            
            
               S cieľom zabezpečiť riadne fungovanie platformy RSO je potrebné stanoviť, ako by mal byť respondent informovaný o tom, že proti nemu bola prostredníctvom platformy RSO podaná sťažnosť, ako aj o tom, aké informácie z elektronického formulára sťažnosti by sa mali použiť na uľahčenie identifikácie príslušných subjektov alternatívneho riešenia sporov (ďalej len „subjekty ARS“).
            
         
               (4)
            
            
               Na ten istý účel a v záujme zabezpečenia jednotného uplatňovania nariadenia (EÚ) č. 524/2013 je potrebné objasniť, v akej fáze by mali subjekty ARS poskytovať na platforme RSO informácie týkajúce sa riešenia sporov.
            
         
               (5)
            
            
               Je potrebné stanoviť dátum uzavretia určitých sporov v prípade, keď sťažnosť už nie je možné ďalej vybavovať, aby sa zabezpečilo, že osobné údaje, ktoré sa uvedených sporov týkajú, sa vymažú najneskôr šesť mesiacov po dátume uzavretia. To sa týka sporov, pri ktorých sa strany vzhľadom na chýbajúce odpovede od respondenta nemôžu dohodnúť na subjekte ARS, alebo keď subjekt ARS odmietne zaoberať sa sporom.
            
         
               (6)
            
            
               Na účel zjednodušenia registrácie subjektov ARS na platforme RSO podľa nariadenia (EÚ) č. 524/2013 by príslušné vnútroštátne orgány mali oznámiť Komisii zoznam vnútroštátnych subjektov ARS a jednotným spôsobom ho aktualizovať.
            
         
               (7)
            
            
               Je vhodné určiť, kedy by strany sporu riešeného prostredníctvom platformy RSO mali mať možnosť poskytnúť spätnú väzbu o fungovaní platformy RSO a o subjekte ARS, ktorý riešil ich spor.
            
         
               (8)
            
            
               V nariadení (EÚ) č. 524/2013 sa stanovuje, že každý členský štát určí jeden kontaktné miesto RSO, ktoré bude poskytovať podporu obom stranám sporu aj subjektom ARS, ktoré sa sporom zaoberajú prostredníctvom platformy RSO. V záujme uľahčenia spolupráce medzi kontaktnými miestami RSO je vhodné vymedziť spoločný súbor zásad na podporu tejto spolupráce.
            
         
               (9)
            
            
               Opatrenia stanovené v tomto nariadení sú v súlade so stanoviskom Výboru pre riešenie sporov online zriadeným podľa článku 16 ods. 1 nariadenia (EÚ) č. 524/2013,
            
         PRIJALA TOTO NARIADENIE:
   Článok 1
   Predmet úpravy
   Toto nariadenie stanovuje postupy týkajúce sa:
   
               a)
            
            
               elektronického formulára sťažnosti;
            
         
               b)
            
            
               vykonávania funkcií platformy RSO;
            
         
               c)
            
            
               spolupráce medzi kontaktnými miestami RSO.
            
         Článok 2
   Elektronický formulár sťažnosti
   Elektronický formulár sťažnosti, ktorý sa podáva prostredníctvom platformy RSO, je spotrebiteľom a obchodníkom k dispozícii vo všetkých úradných jazykoch inštitúcií Únie. Sťažovateľ musí mať možnosť uložiť návrh sťažnosti v elektronickom formulári sťažnosti na platforme RSO. Pred podaním konečnej verzie riadne vyplneného elektronického formulára sťažnosti musí mať sťažovateľ prístup k návrhu sťažnosti a možnosť editovať ho. Návrh sťažnosti v elektronickom formulári sťažnosti, ktorý nie je úplne dokončený a nebol podaný, sa z platformy RSO automaticky vymaže šesť mesiacov po jeho vytvorení.
   Článok 3
   Informovanie respondenta
   Po prijatí riadne vyplneného elektronického formulára sťažnosti odošle platforma RSO štandardnú elektronickú správu na elektronickú adresu respondenta, ktorú sťažovateľ uviedol v elektronickom formulári sťažnosti. Touto správou sa respondent informuje, že bola proti nemu podaná sťažnosť, a sú v nej uvedené informácie podľa článku 9 ods. 3 nariadenia (EÚ) č. 524/2013.
   Článok 4
   Identifikácia subjektu alternatívneho riešenia sporov
   1.   V prípade, keď v elektronickom formulári sťažnosti nebol určený žiadny príslušný subjekt ARS, zobrazí platforma RSO orientačný zoznam subjektov ARS, ktorý má respondentovi uľahčiť identifikáciu príslušného subjektu ARS. Tento zoznam vychádza z týchto kritérií:
   
               a)
            
            
               poštová adresa strán sporu, ako sa stanovuje v elektronickom formulári sťažnosti podľa prílohy k nariadeniu (EÚ) č. 524/2013, a
            
         
               b)
            
            
               odvetvie, ktorého sa spor týka.
            
         2.   Strany musia mať podľa článku 5 ods. 6 nariadenia (EÚ) č. 524/2013 kedykoľvek prístup k zoznamu všetkých subjektov ARS v rámci platformy RSO. Platforma RSO ponúka nástroj vyhľadávania, ktorý pomáha stranám identifikovať medzi subjektmi ARS v rámci platformy RSO subjekt ARS príslušný na riešenie ich sporu.
   Článok 5
   Informácie, ktoré majú poskytovať subjekty ARS
   1.   Subjekty ARS, ktorým bola sťažnosť postúpená prostredníctvom platformy RSO a ktoré sa dohodli, že budú daný spor riešiť, sa po doručení úplného spisu sťažnosti týkajúceho sa tohto sporu, zašlú na platformu RSO informáciu o dátume prijatia úplného spisu so sťažnosťou a o predmete daného sporu.
   2.   Dátumom prijatia úplného spisu sťažnosti začne plynúť lehota 90 kalendárnych dní uvedená v článku 8 písm. e) smernice Európskeho parlamentu a Rady 2013/11/EÚ (2).
   3.   Subjekty ARS, ktorým bola sťažnosť postúpená prostredníctvom platformy RSO a ktoré odmietnu riešiť daný spor, zašlú informáciu o tomto odmietnutí na platformu RSO bezodkladne po prijatí uvedeného rozhodnutia v súlade s článkom 5 ods. 4 smernice 2013/11/EÚ.
   4.   Subjekty ARS, ktorým bola sťažnosť postúpená prostredníctvom platformy RSO, bezodkladne po uzavretí sporu zašlú na platformu RSO informáciu o dátume ukončenia postupu ARS, ako aj o jeho výsledku. To sa týka aj situácie, keď obe strany sporu alebo jedna zo strán sporu ukončia svoju účasť na tomto postupe v súlade s článkom 9 ods. 2 písm. a) smernice 2013/11/EÚ.
   Článok 6
   Ukončenie určitých sporov a vymazanie osobných údajov
   1.   Spor predložený prostredníctvom platformy RSO sa ďalej nerieši najmä v prípadoch, keď:
   
               a)
            
            
               respondent vyhlási, že nie je ochotný využiť subjekt ARS;
            
         
               b)
            
            
               strany sa do 30 kalendárnych dní po podaní elektronického formulára sťažnosti nedohodnú na subjekte ARS, ktorý by mal ich spor riešiť;
            
         
               c)
            
            
               subjekt ARS, na ktorom sa strany dohodli, odmietne zaoberať sa daným sporom,
            
         pričom spor sa považuje za ukončený. Dátumom uzavretia príslušného sporu je dátum, keď dôjde k ktorejkoľvek zo skutočností uvedených v písmenách a) až c).
   2.   Osobné údaje týkajúce sa sporov uvedených v písmenách a) až c) prvého odseku sa z platformy vymažú najneskôr šesť mesiacov po ukončení daných sporov.
   Článok 7
   Elektronické oznamovanie zoznamu subjektov ARS
   1.   Príslušné orgány vymedzené v článku 4 ods. 1 písm. i) smernice 2013/11/EÚ musia na účel oznámenia zoznamu subjektov ARS uvedeného v článku 20 ods. 2 smernice 2013/11/EÚ použiť štandardný elektronický formulár poskytnutý Komisiou.
   2.   Vyplnený štandardný elektronický formulár bude obsahovať informácie uvedené v článku 20 ods. 2 smernice 2013/11/EÚ a informácie o priemernej dĺžke trvania postupu ARS uvedené v článku 9 ods. 5 písm. d) nariadenia (EÚ) č. 524/2013 a v článku 19 ods. 1 písm. e) smernice 2013/11/EÚ.
   Článok 8
   Systém na poskytnutie spätnej väzby
   Po ukončení postupu ARS a počas šiestich mesiacov po tomto ukončení poskytne platforma RSO stranám sporu možnosť poskytnúť spätnú väzbu podľa článku 5 ods. 4 písm. g) nariadenia (EÚ) č. 524/2013.
   Článok 9
   Spolupráca medzi kontaktnými miestami ARS
   1.   Kontaktné miesta RSO poskytujú v súlade s článkom 7 ods. 2 nariadenia (EÚ) č. 524/2013 a podľa svojich najlepších schopností podporu riešeniu sporov súvisiacich so sťažnosťami podanými prostredníctvom platformy RSO.
   2.   Poradcovia pre RSO musia bezodkladne poskytnúť pomoc a výmenu informácií s poradcami na iných kontaktných miestach RSO na uľahčenie výkonu ich funkcií uvedených v článku 7 ods. 2 nariadenia (EÚ) č. 524/2013.
   3.   Poradcovia pre RSO, ktorí majú prístup k informáciám týkajúcim sa sporu vrátane osobných údajov, poskytnú prístup k týmto údajom poradcom na iných kontaktných miestach RSO, v rozsahu, v akom je to nutné na účel plnenia funkcií uvedených v článku 7 ods. 2 nariadenia (EÚ) č. 524/2013.
   Článok 10
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 1. júla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 165, 18.6.2013, s. 1.
   
      (2)  Smernica Európskeho parlamentu a Rady 2013/11/EÚ z 21. mája 2013 o alternatívnom riešení spotrebiteľských sporov, ktorou sa mení nariadenie (ES) č. 2006/2004 a smernica 2009/22/ES (smernica o alternatívnom riešení spotrebiteľských sporov) (Ú. v. EÚ L 165, 18.6.2013, s. 63).